**СТАНОВИЩЕ**

**от доц. д-р Пламен Стефанов Петков**

**ШУ „ Епископ Константин Преславски”**

относно дисертационен труд за придобиване на

ОНС „доктор”

в професионално направление 1.2. Педагогика,

(Специална педагогика)

Автор: **Мария Ираклис Пантелиду**

Научен ръководител: **доц. дпн Милен Замфиров Замфиров,**

**СУ „Св. Климент Охридски“**

***Тема: „Обучение по роден език на ученици с умствена изостаналост в общообразователни училища“***

1. **Актуалност на тематиката**

Стимулирането на развитието на ученици с умствена изостаналост винаги е било предизвикателство за педагозите. Комуникацията и социализацията на тези деца, както и на всички останали, изключително много зависи от езиковото развитие. В тази връзка обучението по роден език заема съществено място в процеса на активиране на адаптивните ресурси на децата и подобряване на техните комуникативни умения, възможностите за обучение и тяхната интеграция като цяло. Ето защо изборът на тази тема има някои предимства, които могат да бъдат обобщени в следните насоки:

* От подобряването на езиковите умения на ученици с умствена изостаналост зависи използването и оптимизирането на възможностите за тяхното обучение по всички учебни дисциплини, тъй като то се определя от владеенето на езика на преподаване
* Стимулирането на езиковата компетентност на тези деца е важна предпоставка за равнището на техните комуникативни умения и качеството на тяхната социална адаптация и интеграция
* Програмата на обучение за умствено изостанали деца може да бъде усъвършенствана, подобрена и обогатена чрез гъвкави подходи и методи, които да отразяват динамиката на социалните процеси и модели на комуникация, информационния обмен и образователните предизвикателства като цяло
* Важен момент е и фактът, че такава програма винаги отразява влиянието на образователния контекст, свързан с демографски и други ситуативни фактори като специфика на съответния език и редица аспекти на неговата прагматика в рамките на определена общност и нейните културни традиции и идентичност с всички особености, произтичащи от тях

1. **Познаване на проблема от докторанта**

За оценката по този показател са налице действително ясни индикатори, убедително демонстриращи, че докторантът подхожда към проблема с изключително задълбочен тематичен обзор с представяне на всички ключови аспекти и акценти, необходими за полагането на основната рамка и самата концепция на изследването. Обхванати са всички предпоставки и значими парадигми, имащи отношение към едно коректно, внимателно и многостранно поставяне на главните опорни точки и основания, които детайлизират обосновката на изследването. Литературният обзор е прецизно и компетентно структуриран, обхванатите теми, подтеми и рубрики, както и самата насоченост при разглеждането на проблема се отнасят до актуални и изискващи широка професионална култура въпроси и парадигми. Използвани са 222 литературни източника, извлечена е есенцията на натрупания в изследователската практика опит, съотнесен към и основан на богата теоретична база. Докторантът е ориентиран към актуалните тенденции, свързани с проблема и борави умело с понятийно-терминологичния апарат. Запознат е с основни принципи и подходи, от които зависи намирането на решение при дефинирането и идентифицирането на значим изследователски проблем.

1. **Методика на изследването**

В изследването участват 95 интегрирани ученици с умствена изостаналост на възраст 12 –16 години и 63 учители на умствено изостанали ученици. Учениците са разделени в две подгрупи. Първата подгрупа включва ученици с умствена изостаналост на възраст 12–13 години, а втората подгрупа включва ученици с умствена изостаналост на възраст 14–16 години.

Целта на изследването е да се подобрят методите на преподаване на майчин гръцки език, а оттам и академичните постижения на интегрирани ученици в умствена изостаналост на възраст от 12 до 16 години чрез специално създадена програма за обучение по роден език. Тази програма е съобразена със стандартите и регламента на обучение в Гърция и следва съответен легитимен учебен план и учебна програма. Нейният иновативен характер се състои в специални сесии и някои алтернативни методи, подходи и форми, включени в рамките на учебния процес. Извършените дейности, макар и оригинални по своето съдържание, са също в съответствие и с „Общата европейска рамка за езиково владеене“. В програмата са включени петте основни компонента за езиково владеене – (1) умения за водене разговор и устна езикова експресия; (2) способност за адекватна семантична езикова рецепция в рамките на устната реч; (3) четене; (4) писане; (5) умения за използване на граматическите правила на езика и (6) обем и богатство на използваната лексика. Представен е подробен график за честотата, продължителността и ритмичността на провежданите учебни занимания и сесии в рамките на цялата учебна година по време на апробирането на програмата.

Формулирана е една хипотеза, според която в резултат на въпросната разработена за целта на изследването програма, ще се подобри обучението на умствено изостанали ученици на възраст от 12 до 16 години по роден език и ще се повишат техните академични постижения в сравнение с традиционните методи на обучение. Верификацията и потвърждаването на хипотезата е на базата на апробация на специално създадената оригинална обучителна програма в рамките на една учебна година (2017–2018) и отчитане на резултатите от нейното прилагане за този период на въздействие върху учениците чрез нея.

Изследването протича в няколко етапа (1) разработване на специално предназначената алтернативна обучителната програма по роден (гръцки) език за интегрирани умствено изостанали ученици на възраст от 12 до 16 години; (2) апробация на програмата за периода на посочената вече учебна година и (3) анализ на получените данни и резултати.

Обработката на тези резултати е извършена чрез ONE WAY ANOVA, T-Test, Chi – Square, Kappa measurement, Kruskal –Wallis test.

1. **Характеристика на дисертационния труд и приносите**

Начинът на оформление, стилът, структурата и обемът на дисертационния труд са в съответствие с нормите и стандартите, които се приемат за определящи за разработването на научен труд за съответната степен. На представената по-долу таблица може да се види количествена характеристика по отношение на някои показатели.

:

|  |  |  |  |  |
| --- | --- | --- | --- | --- |
| Обем на дисертацията | Брой глави | Таблици | Диаграми, схеми и фигури | Библиография-  брой цитирани литературни личности |
| 184 стр. | 3 | 13 | 25 | 212 |

В първа глава на дисертацията е представена информация за характеристиките на специалното образование и включващото образование по отношение на учебната среда на ученици с умствена изостаналост в Гърция. Направен е обзор на историческите етапи на развитие на грижата за тези деца, както и на тенденциите в съвременното гръцко общество. Описани са също така ключови особености в развитието на речта, езика и когнитивното развитие на умствено изостанали ученици.Специално внимание е отделено на особеностите на гръцкия език и методологията на неговото преподаване. Откроени са критерии за оценка на езиковите умения и езиковата компетентност на децата.

Във втора глава е описана програмата и методиката на изследване, а в трета глава са представени обработка и анализ на получените резултати.

По отношение на приносите те са класифицирани в няколко направления и видове. Първият от тях са приноси от теоретичен характер на базата на направения обемен, задълбочен и изчерпателен литературен обзор по проблема. Проследени са различни парадигми и са направени обобщения на базата на опита на докторанта. Изключително значим практически и научен принос в резултат на дисертацията е съставянето на програма за обучение по гръцки език за деца с умствена изостаналост на възраст от 12 до 16 години, както и нейното апробиране през учебната 2017 – 2018 година с изключително успешни резултати и обещаващо бъдещо приложение.

1. **Преценка на публикациите**

Представени са три научни доклада от научни конференции и една научна статия. Те са ориентирани към темата на дисертационния труд и различни аспекти на разглежданите в него проблеми. Съответстват на необходимите изисквания за публикуване и изразяват основни концептуални въпроси, на базата на което е съставена докторската дисертация

1. **Автореферат**

Авторефератът е структуриран по начин, който да създаде максимално пълна и достоверна представа за съдържанието и достойнствата на труда. Представени са основните подходи и резултатите от изследването.Основната концепция и есенцията на дисертационния труд са изразени убедително и предоставят достатъчно добра ориентация по отношение на разглеждания проблем и умението на автора да представи в дълбочина и детайли приноси за неговото разрешаване и подобряване на практическите интервенции.

1. **Препоръки за бъдещо използване на дисертационните приноси и резултати**

Авторът на дисертацията в качеството си на създател на представената програма за обучение по роден език за умствено изостанали деца на възраст от 12 до 16 години би могъл да способства за нови варианти на нейното приложение при други ученици и в други региони т.е. тази програма да бъде прилагана отново след нейната апробация през учебната 2017 /2018 година и доказаните добри ефекти, които тя има върху учениците.

1. **Въпроси към докторанта**

**С оглед на задълбоченото представяне на концепцията и безспорните и проверени практически ползи от разглеждания дисертационен труд, съставителят на становището в израз на своето удовлетворение от това, което е прочел, отправя следния въпрос към автора на дисертацията:**

* **От какви фактори и условия според докторанта в най-голяма степен зависи ефективността на една програма за обучение на интегрирани умствено изостанали ученици по роден език?**

**ЗАКЛЮЧЕНИЕ**

В заключение, могат да бъдат изтъкнати някои основания за насочване на дисертационния труд към окончателна оценка и присъждане на съответната образователна и научна степен:

* Дисертацията е тематично ориентирана към значим въпрос с практическа приложимост и влияние
* Тя е коректно структурирана и съдържателна
* Направен е задълбочен теоретичен анализ по проблема
* Експерименталният дизайн е коректен и автентичен
* Анализът и обработката на резултатите са прецизни и детайлни и предоставят важна достоверна информация с практическа значимост
* Налице са реални и автентични приноси
* Съставена е програма за обучение по роден език на интегрирани умствено изостанали деца на възраст от 12 до 16 години, което е сериозно постижение на докторанта с оглед на успешната апробация и резултатите от нейното приложение.

Всички тези аргументи са основание съставителят на това становище да отправи предложение и препоръка към почитаемото научно жури да присъди на Мария Ираклис Пантелиду, редовен докторант по професионално направление 1.2. Педагогика /Специална педагогика/ с обучение на английски език, с научен ръководител доц. дпн Милен Замфиров Замфиров, образователната и научна степен „доктор”.

30. 06. 2019 г. Изготвил становището:…………...

(доц. д-р Пламен Петков)